ཚད་མ་རྣམ་འགྲེལ་གྱི་རྣམ་བཤད་རིགས་པའི་མཛོད་ལས། ཚད་མ་གྲུབ་པའི་ལེའུའི་རྣམ་བཤད།ད་ནི་ཤིན་ཏུ་ལྐོག་གྱུར་ལ་ལུང་ཚད་མར་སྒྲུབ་པའི་དོན་དུ་ཀུན་ལས་བཏུས་པའི་མཆོད་བརྗོད་ཀྱི་དོན་སྟོན་པར་བྱེད་པའི་ཚད་མ་གྲུབ་པ་ལ་གསུམ་སྟེ། ཐུབ་པ་ཚད་མར་གྱུར་པའི་དོན་བསྟན་པ་དང་། དེའི་སྒྲུབ་བྱེད་རྒྱས་པར་བཤད་པ་དང་། ཐུབ་པ་ལ་ཚད་མ་ཉིད་ཀྱིས་བསྟོད་པའི་དགོས་པའོ། །དང་པོ་ལ་གཉིས་ཏེ། ཚད་མའི་རང་བཞིན་དང་། གྱུར་བ་སྨོས་པའི་དགོས་པའོ། །དང་པོ་ལ་གཉིས་ཏེ། །དོན་དུ་གཉེར་བྱའི་ཚད་མ་དང་། བསྟོད་པའི་དོན་གྱི་ཚད་མའོ། །དང་པོ་ལ་གསུམ་སྟེ། ཚད་མའི་མཚན་ཉིད་དང་། མཚན་གཞི་ངོས་བཟུང་བ་དང་། ཚད་མའི་ངེས་བྱེད་བསྟན་པའོ། །དང་པོ་ལ་གཉིས་ལས་དང་པོ་མཚན་ཉིད་དངོས་ནི་ཚད་མ་ཞེས་པ་སྟེ། ཚད་མར་གྱུར་པ་འགྲོ་ལ་ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་འཚལ་ཏེ། །ཞེས་པའི་ཐོག་མར་སྨོས་པའི་ཚད་མ་དེ་གང་ཞེ་ན་ཤེས་པ་གཅིག་ཡིན་ཞེས་དྲང་ངོ་། །ཤེས་པ་ཇི་ལྟ་བུ་ཞེ་ན་སླུ་བ་མེད་པ་ཅན་ནོ། །འདིར་སླུ་བ་མེད་པ་ནི་དོན་བདེན་པ་དང་། བློ་མ་འཁྲུལ་བ་གཉིས་ཀ་ལ་འཇུག་པས་དོན་བདེན་པ་ཡུལ་དུ་ཡོད་པའམ་མ་འཁྲུལ་བ་ཆོས་སུ་ཡོད་པའི་ཤེས་པ་ནི་ཚད་མའོ། །འདིར་མི་སླུ་བ་དོན་ལ་སྦྱར་ནས་བཤད་པ་ནི་བཙོ་སྲེག་ལ་སོགས་པའི་དོན་བྱེད་ནུས་པར་གདོད་མ་ནས་འཁྲུལ་བ་མ་ཞིག་གི་བར་དུ་གནས་པ་ནི་མི་སླུ་བ་ཡིན་ནོ། །ཞེས་བརྗོད་པས་རྨི་ལམ་གྱི་མེ་ཆུ་ལ་སོགས་པ་ནི་སླུ་བར་བསྟན་ཏོ། ། དེ་ཡང་སྒྲ་དང་རི་མོ་ལ་སོགས་པ་རྟོགས་ཙམ་ལ་མི་སླུ་བར་བརྗོད་ལ་མེ་ཆུ་ལ་སོགས་པ་ཐོབ་པ་ལ་མི་སླུ་བར་བརྗོད་དོ། །དེ་ཡང་གེགས་སྲིད་པའི་ཕྱིར་དངོས་སུ་ཐོབ་པ་ནི་མ་ཡིན་གྱི་ཐོབ་པའི་ནུས་པ་ལ་འདོད་དོ། །གཉིས་པ་དེའི་སྐྱོན་སྤང་བ་ལ་གཉིས་ལས་དང་པོ་མ་ཁྱབ་པ་སྤང་བ་ནི་འོ་ན་སྒྲ་བྱུང་གི་ཤེས་པ་ཚད་མ་མ་ཡིན་པར་འགྱུར་ཏེ་བཙོ་སྲེག་ལ་སོགས་པའི་དོན་བྱེད་པ་ལ་མི་སླུ་བ་མེད་པས་ཞེ་ན་མ་ཡིན་ཏེ་བུམ་པ་ཞེས་པ་ལ་སོགས་པའི་སྒྲ་ལ་བརྟེན་ནས་བྱུང་བའི་ཤེས་པ་ལ་ཡང་ཆོས་ཅན་མི་སླུ་བ་ཡོད་དེ་མངོན་པར་འདོད་པ་སྟེ་བརྗོད་འདོད་སྟོན་པར་བྱེད་པའི་ཕྱིར་རོ། །དེ་ཉིད་བཤད་པ་ནི་སྨྲ་བ་ཞེས་པ་སྟེ་ཚད་མ་ཡིན་ཞེས་དྲང་ངོ་། །གང་ཞེ་ན་སྒྲ་སྟེ་སྒྲ་ལས་བྱུང་བའོ། །ཡུལ་གང་ལ་ཞེ་ན་དོན་གང་ཞིག་རྟོགས་བཅས་ཀྱི་བློ་ལ་རབ་ཏུ་གསལ་ཞིང་སོ་སོར་སྣང་བ་དེ་ལའོ། །དེ་ཉིད་ཇི་ལྟ་བུ་ཞེ་ན་སྨྲ་བ་པོའི་བྱེད་པ་སྟེ་དེའི་བརྗོད་འདོད་ཀྱི་ཡུལ་དུ་འགྱུར་པའོ། །སྒྲ་ལས་སྨྲ་བ་པོའི་དོན་དེར་སྣང་བའི་བརྗོད་འདོད་རྟོགས་པའི་ཕྱིར་མི་སླུ་བ་ཡོད་ཅེས་པའི་དོན་ཏོ། །སྒྲ་དེ་ཕྱི་རོལ་གྱི་དོན་གྱི་དེ་ཁོ་ན་ཉིད་ཀྱི་རྒྱུ་ཅན་ཏེ་འབྲས་བུ་མིན་པའི་ཕྱིར་དེ་ལ་ལྟོས་ནས་ཚད་མ་ཉིད་ཀྱང་མིན་ནོ། །གཉིས་པ་ཁྱབ་ཆེ་བ་སྤང་བ་ནི་རྗེས་སུ་སྐྱེས་པའི་ངེས་ཤེས་ཚད་མར་ཐལ་ཏེ་མི་སླུ་བ་ཡོད་པའི་ཕྱིར་རོ་ཞེ་ན། མ་ཡིན་ཏེ་ཀུན་རྫོབ་སྟེ་དྲན་པའི་བློ་ནི་ཆོས་ཅན་ཚད་མར་མི་འདོད་དེ་སྔར་བཟུང་ཟིན་པ་དང་ད་ལྟར་བསྲེས་ནས་འཛིན་པའི་ཕྱིར་རོ། །གཞན་ཡང་འདི་ལ་དོན་བྱེད་ནུས་པ་ལ་མི་སླུ་བ་མེད་དེ་འདིའི་ཡུལ་ནི་སྔ་ཕྱི་གཅིག་ཏུ་བསྲེས་པ་ཡིན་ལ་སྔ་ཕྱི་འདྲེས་པའི་དོན་བྱེད་པ་མི་སྲིད་པའི་ཕྱིར་རོ། །ངེས་པ་འདི་བླང་དོར་ལ་འཇུག་པའི་རྒྱུའི་གཙོ་བོ་ཡང་མིན་ཏེ་དེ་མེད་ཀྱང་གོམས་པ་ལས་འཇུག་པའི་ཕྱིར་རོ། །གོམས་པ་མེད་པའི་དུས་ན་ངེས་པ་འཇུག་པའི་རྒྱུ་ཡིན་ཡང་དེ་ཉིད་རྗེས་དཔག་ཡིན་ནོ། །གཉིས་པ་ནི་འོ་ན་ཚད་མའི་མཚན་གཞི་གང་ཞེ་ན་དབང་པོ་ལ་སོགས་པ་མ་ཡིན་གྱི་བློ་ནི་ཚད་མ་ཉིད་ཡིན་ཏེ་ཚད་མའི་འབྲས་བུ་གཉིས་སྒྲུབ་པའི་རྒྱུ་ཡིན་པའི་ཕྱིར་རོ། །འདི་ལྟར་དང་པོ་ཐ་སྙད་ལ་འཇུག་པའི་རྒྱུར་བསྟན་པ་ནི་དེ་ཞེས་པ་ཡར་བླངས་ཏེ་ཤེས་པ་བླང་དོར་གྱི་དངོས་པོ་འདོར་ལེན་ལ་འཇུག་པའི་རྒྱུའི་གཙོ་བོ་ཡིན་པའི་ཕྱིར་རོ། །དེ་ཡང་དེ་ཡོད་མེད་ཀྱི་རྗེས་སུ་བྱེད་པའི་ཕྱིར་རོ། །དབང་པོ་ལ་སོགས་པ་ནི་མ་ཡིན་ཏེ་དེ་ཡོད་པ་ཙམ་གྱིས་འཇུག་པར་ཐལ་བའི་ཕྱིར་རོ། །རྗེས་སུ་སྐྱེས་པའི་ངེས་པའང་མིན་ཏེ་ཁ་ཅིག་ཏུ་རྟོག་པ་མེད་ཀྱང་ཁ་ཐོན་བྱང་བོ་འདོན་པ་ལྟར་གོམས་པའི་སྟོབས་ཀྱིས་འཇུག་ལ་ཁ་ཅིག་ཏུ་ཐེ་ཚོམ་ལས་ཀྱང་འཇུག་པའི་ཕྱིར་རོ། །གཉིས་པ་དོན་རྟོགས་བྱེ་བྲག་ཏུ་འབྱེད་པའི་རྒྱུར་བསྟན་པ་ནི་ཡུལ་རྣམ་ཅན་ནི་ཤེས་པ་དོན་དང་འདྲ་བའོ། །དེ་ཐ་དད་པས་བློ་ལ་ཡོད་པའི་དོན་རྟོགས་པ་ཐ་དད་དུ་འཇོག་པའི་ཕྱིར་རོ། །ཅི་སྟེ་ན་ཤེས་པ་དོན་དང་འདྲ་བ་དེ་ཡོད་ན་དོན་རྟོགས་པ་དེ་ཡོད་པའི་ཕྱིར་རོ། །གསུམ་པ་ནི་འོ་ན་ཚད་མ་ཉིད་དུ་གང་ལས་གྲུབ་ཅེ་ན་ཚད་མ་དེ་སྐྱེད་པའི་ཚེ་རང་རིག་པ་ཉིད་ལས་ཤེས་པའི་རང་གི་ངོ་བོ་ཡོད་པ་ཙམ་དུ་རྟོགས་ཀྱི་ཚད་མ་ཉིད་དུ་མ་ཡིན་ཏེ་རང་རིག་འཁྲུལ་བ་ལ་ཡང་ཡོད་པས་སོ། །གལ་ཏེ་ཤེས་པ་གྲུབ་ན་ཚད་མའང་འགྲུབ་སྟེ་ཐ་དད་མེད་པའི་ཕྱིར་རོ་ཞེ་ན་རང་རིག་དེ་ལ་ཚད་མ་དེའང་གསལ་མོད་ཀྱི་ངེས་པ་ནི་མ་ཡིན་ཏེ་སྔོན་པོ་དང་སྐད་ཅིག་བཞིན་ནོ། །དེས་ན་ཐ་སྙད་དེ་ཕྱིས་བྱུང་བའི་ཤེས་པ་ལས་ཚད་མ་ཉིད་དུ་ངེས་པའོ། །ཤེས་པ་དེ་ཡང་རྗེས་སུ་སྐྱེས་པའི་ངེས་ཤེས་སམ་ཚད་མ་གཞན་ཡིན་ནོ། །འོ་ན་རང་རང་གིས་ཚད་མར་རྟོགས་པའི་ཕྱིར་ཚད་མའི་བསྟན་བཅོས་དོན་མེད་དུ་འགྱུར་ཞེ་ན་ཞུགས་པ་ན་མི་སླུ་བར་རང་རང་གིས་ཤེས་ཀྱང་བསྟན་བཅོས་ནི་འཇུག་པའི་སྔ་རོལ་གྱི་ཚད་མ་དང་ཚད་མིན་གྱི་རྣམ་དབྱེ་མི་ཤེས་པ་དང་ཤེས་ཀྱང་མི་དྲན་པའི་རྨོངས་པ་དང་གཉིས་བཟློག་པའི་དོན་དུ་བྱེད་པ་ཡིན་ནོ། །གཉིས་པ་བསྟོད་པའི་དོན་གྱི་ཚད་མའི་མཚན་ཉིད་ནི་རྟོགས་པ་པོས་སྔར་མི་ཤེས་པའི་དོན་དངོས་པོའི་གནས་ལུགས་གསལ་བར་བྱེད་པའི་ཤེས་པ་ཡང་ཚད་མའོ། །འདིར་དོན་གྱི་སྒྲ་ནི་དངོས་པོ་ཡིན་པས་ཟླ་གཉིས་ལ་སོགས་པ་གཅོད་ལ་དེའི་གནས་ལུགས་ནི་དངོས་པོ་ཡོད་པ་དང་མེད་པ་གཉིས་ཀ་ལ་བཞེད་དོ། །གཉིས་པ་དེ་ལ་ཁྱབ་ཆེས་པ་སྤང་བ་ནི་སྔོན་པོ་ལ་སོགས་པ་རང་གི་མཚན་ཉིད་ཀྱི་ངོ་བོ་རྟོགས་པའི་འོག་ཏུ་སྔོན་པོ་ལ་སོགས་པའི་སྤྱི་འཛིན་པར་བྱེད་པའི་རྣམ་པར་ཤེས་པ་དེ་ཡང་ཚད་མ་ཉིད་ཐོབ་པར་འགྱུར་ཏེ་མངོན་སུམ་གྱིས་མ་བཟུང་བའི་སྤྱི་གསལ་བར་རྟོགས་པའི་ཕྱིར་ཞེ་ན། རྗེས་སུ་སྐྱེས་པའི་ངེས་ཤེས་ནི་མ་རྟོགས་པའི་ཡུལ་ཅན་མིན་ཏེ་སྔར་མངོན་སུམ་གྱིས་བཟུང་བ་དེ་དྲན་པའི་ཕྱིར་རོ། །མ་རྟོགས་པའི་ཡུལ་ཅན་ཡིན་དུ་ཆུག་ན་ཡང་སྐྱོན་མེད་དེ་ཚད་མ་ནི་རང་མཚན་སྔར་མི་ཤེས་པ་ཤེས་པ་ཡིན་ལ་འདི་ལ་དེ་མེད་པའི་ཡུལ་ཅན་མིན་ཏེ་སྔར་མངོན་སུམ་གྱིས་བཟུང་བ་དེ་དྲན་པའི་ཕྱིར་རོ། །མ་རྟོགས་པའི་ཡུལ་ཅན་ཡིན་དུ་ཆུག་ཡང་སྐྱོན་མེད་དེ་ཚད་མ་ནི་རང་མཚན་སྔར་མི་ཤེས་པ་ཡིན་ལ་འདི་ལ་དེ་མེད་པའི་ཕྱིར་ཞེས་སྟོན་པ་ནི་རང་གི་མཚན་ཉིད་ཅེས་པའོ། །རང་མཚན་རྟོགས་པ་ཁོ་ན་ཚད་མར་འཇོག་པ་ཅི་སྟེ་ཞེ་ན་རྟོགས་ལྡན་དོན་བྱེད་ནུས་པའི་རང་མཚན་ལ་དཔྱད་པ་བྱེད་ཀྱི་མི་ནུས་པ་ལ་མི་བྱེད་པའི་ཕྱིར་རོ། །འོ་ན་དངོས་མེད་རྟོགས་པ་ཚད་མ་མ་ཡིན་པར་འགྱུར་རོ་ཞེ་ན་དེ་ཡང་དགག་གཞི་འམ་དགག་བྱའི་དངོས་པོ་རྟོགས་པའི་ཕྱིར་ཚད་མ་ཡིན་ནོ། །འདིར་ཚད་མའི་ཚད་ཉིད་གཉིས་སུ་སྨོས་པ་ནི་རིམ་པ་ལྟར་ཐ་སྙད་པ་དང་དོན་དམ་ལ་དགོངས་པའམ། །ཡང་ན་དེ་གཉིས་ཚོགས་པ་མཚན་ཉིད་དུ་བཞེད་པའོ། །གཉིས་པ་དེས་ན་ཐུབ་པ་ཚད་མར་བསྟན་པ་ནི་དེ་ལྡན་ཞེས་པ་ཚད་མ་དང་འདྲ་བའི་ཕྱིར་ཚད་མའོ། གཉིས་པ་གྱུར་པ་སྨོས་པའི་དགོས་པ་ལ་གཉིས་ཏེ། དངོས་དང་། དེ་ལ་རྩོད་པ་སྤང་བའོ། དང་པོ་ནི་ཐུབ་པ་འདི་རྒྱུ་ལས་མ་སྐྱེས་པའི་ཚད་མ་རྟག་པ་དང་པོ་ནས་ཡོད་པ་ཡིན་ནམ་སྙམ་པའི་དོགས་པ་བཟློག་པའི་ཕྱིར་ཕྱིས་ཚད་མའི་སྐྱེས་བུར་འཁྲུངས་པ་ཡིན་ནོ། །ཞེས་ཤེས་པར་བྱ་བའི་དོན་དུ་གྱུར་པ་ཉིད་གསུངས་པའོ། །ཕྱིས་ཚད་མར་འཁྲུངས་པ་དེའི་ཕྱིར་དེ་ལ་རྒྱུ་གཅིག་ཡོད་པར་སྟོན་ཏེ་རྒྱུ་མེད་ལ་སྔར་ཚད་མ་མ་ཡིན་པ་ཕྱིས་ཡིན་པ་མི་རུང་བའི་ཕྱིར་རོ། །དེས་ན་སྒྲུབ་བྱེད་ཀྱི་རྒྱུ་ཚོགས་གཉིས་ལ་ལྟོས་ནས་ཚད་མར་གྱུར་པ་ཡིན་པར་རིགས་སོ། །འདིར་སྦྱོར་བ་ནི་གང་གིས་སྒྲུབ་པར་བྱེད་པ་ཕྱིན་ཅི་མ་ལོག་པ་ནན་ཏན་དུ་བྱས་པས་དེས་དེ་ཐོབ་པར་འགྱུར་ཏེ་ནད་སེལ་བའི་ཐབས་ཕྱིན་ཅི་མ་ལོག་པ་ལ་ནན་ཏན་དུ་བརྟེན་པ་ལྟ་བུའོ། །ཐུབ་པས་ཀྱང་ཚད་མ་ཉིད་དུ་སྒྲུབ་པར་བྱེད་པའི་ཐབས་ཕྱིན་ཅི་མ་ལོག་པ་ལ་ནན་ཏན་དུ་མཛད་པ་ཡིན་ནོ་ཞེས་པའོ། ། གཉིས་པ་ལ་གཉིས་ཏེ་རྣམ་གཅོད་ཀྱི་དགོས་པ་དང་། ཡོངས་གཅོད་ཀྱི་དགོས་པ་ལ་རྩོད་པ་སྤང་བའོ། །དང་པོ་ལ་གཉིས་ཏེ། །དབང་ཕྱུག་ཚད་མར་འདོད་པ་དགག་པ་དང་། །དབང་ཕྱུག་དེའི་སྒྲུབ་བྱེད་དགག་པའོ། །དང་པོ་ལ་གཉིས་ཏེ། དབང་ཕྱུག་རྟག་པ་དང་། མི་རྟག་པ་རང་བྱུང་ཚད་མར་འདོད་པ་དགག་པའོ། །དང་པོ་ལ་གཉིས་ལས་དང་པོ་ཚད་མ་རྟག་པ་དགག་པ་ནི། གལ་ཏེ་དབང་ཕྱུག་གི་མིང་ཅན་ངོ་བོ་ཉིད་ཀྱིས་གྲུབ་པའི་ཤེས་པ་རྟག་པ་ཚད་མ་ཡིན་ཞེ་ན༑ ༑མ་ཡིན་ཏེ་ཚད་མ་ཆོས་ཅན་རྟག་པ་ཡོད་པ་མིན་ཏེ་དངོས་པོ་རྟོགས་པ་ཚད་མ་ཡིན་པའི་ཕྱིར་རོ། །མ་ངེས་པ་མིན་ཏེ་ཤེས་བྱ་མི་རྟག་པ་ལ་ཤེས་པ་མི་རྟག་པས་ཁྱབ་ཅེས་པ་ནི་ཤེས་བྱ་ཅེས་པ་རྐང་པ་གཉིས་སོ། །གཉིས་པ་ཤེས་པ་ཅན་རྟག་པ་དགག་པ་ནི་ཡུལ་མི་རྟག་པས་ཡུལ་ཅན་ཡང་མི་རྟག་ཀྱང་ཚད་མ་ཅན་གྱི་སྐྱེས་བུ་རྟག་ཅེ་ན། འོ་ན་ཚད་མ་དེ་སྐྱེས་བུ་ལ་སྐྱེའམ་མི་སྐྱེ། གཉིས་པ་ལྟར་ན་དེ་གཉིས་འབྲེལ་མེད་དུ་འགྱུར་ལ་དང་པོ་ལྟར་ན་སྔ་ཕྱི་རིམ་པ་བཞིན་དུ་སྐྱེ་བ་ཅན་གྱི་བློ་དག་ནི་སྐྱེས་བུ་རྟག་པ་ལས་སྐྱེ་བ་མི་འཐད་ཅེས་པ་ནི་རྟག་ཏུ་སྐྱེ་བའམ་མི་སྐྱེ་བར་འགྱུར་ཏེ་རྒྱུ་རྟག་པའི་ཕྱིར་ཞེས་པའོ། །རྐྱེན་ལ་ལྟོས་ནས་རེས་འགའ་སྐྱེ་ཞེ་ན་རྐྱེན་ལ་ལྟོས་པ་མི་རུང་སྟེ་རྟག་པ་ལ་དངོས་དང་བརྒྱུད་པའི་རྣམ་པ་འགས་ཀྱང་ཕན་གདགས་པར་བྱ་བ་མིན་པའི་ཕྱིར་རོ། །གཉིས་པ་ནི་དབང་ཕྱུག་ཆགས་བྲལ་མི་རྟག་པ་རང་རིག་སྔ་མ་ཙམ་མ་གཏོགས་པའི་རྒྱུ་གཞན་ལ་ལྟོས་པ་མེད་ཅིང་བཅིངས་གྲོལ་མེད་པ་དེ་ཚད་མ་ཡིན་ནོ་ཞེ་ན། །དེ་ལྟར་ན་རྒྱལ་བ་ཅན་ན་རེདབང་ཕྱུག་དེ་ཐམས་ཅད་མཁྱེན་པ་མིན་པར་འགྱུར་ཏེ་གཞན་ལ་སྤང་གཉེན་སྟོན་མི་ཤེས་པའི་ཕྱིར་རོ། །ཅི་སྟེ་ན་རང་ཉིད་ཀྱིས་དེ་དག་ལ་གོམས་བར་མ་བྱས་པའི་ཕྱིར་རོ། །གཞན་ཡང་དེ་ལྟ་བུའི་དབང་ཕྱུག་མི་རྟག་པར་འདོད་ན་ཡང་ཡོད་པའི་ཐ་སྙད་དུ་བྱར་མི་རུང་སྟེ་ཚད་མེད་ཉིད་ཅེས་པ་དེ་ལྟ་བུ་ལ་ཡིད་སྨོན་ཙམ་ལས་སྒྲུབ་བྱེད་མེད་པའི་ཕྱིར་རོ། །གཉིས་པ་དེའི་སྒྲུབ་བྱེད་དགག་པ་ལ་གཉིས་ལས་དང་པོ་འདོད་པ་བརྗོད་པ་ནི་དེ་ལྟ་བུའི་དབང་ཕྱུག་ལ་སྒྲུབ་བྱེད་མེད་པ་མིན་ཏེ་དེ་སྒྲུབ་པ་ལ་འབྲས་བུའི་རྟགས་ཡོད་པའི་ཕྱིར་རོ། །འདི་ལྟར་སྡོད་འཇུག་ཅེས་པ་ལ་སོགས་པ་སྟེ་ལོ་ཀའི་གནས་དང་ལུས་དང་ལོངས་སྤྱོད་ལ་སོགས་པ་ནི་ཁྱད་པར་ཅན་གྱི་བློ་སྔོན་དུ་བཏང་ནས་བསྒྲུབ་པ་ཡིན་ཏེ་སྡོད་ཅིང་འཇུག་པའི་ཕྱིར་སྟེའུ་ལ་སོགས་པ་བཞིན་ནོ། །ཟླུམ་པོ་ལ་སོགས་པའི་དབྱིབས་དང་ལྡན་པའི་ཕྱིར་ཁང་བཟངས་བཞིན། །དོན་བྱེད་ནུས་པའི་ཕྱིར་བུམ་པ་བཞིན་ནོ། །སོགས་པ་སྟེ་གྲགས་དང་ཚད་དང་ལྡན་པའི་ཕྱིར་ཞེས་ཟེར་རོ། །འདི་དགག་པ་ལ་གཉིས་ཏེ། སྒྲུབ་བྱེད་འབྲས་རྟགས་དགག་པ་དང་། དབང་ཕྱུག་རྟག་པ་རྒྱུ་ཡིན་པ་དགག་པའོ། །དང་པོ་ལ་གཉིས་ཏེ། །མདོར་བསྟན་པ་དང་། རྒྱས་པར་བཤད་པའོ། དང་པོ་ནི་གལ་ཏེ་གནས་པ་ལ་སོགས་པ་བློ་ཙམ་སྔོན་དུ་སོང་བར་སྒྲུབ་ན། དེ་སྒྲུབ་བྱར་མི་རུང་སྟེ་ཁྱེད་ཀྱིས་འདོད་པ་དེ་གང་ཟག་གཉིས་ཀ་ལ་གྲུབ་པའི་ཕྱིར་རོ། །འདི་ལྟར་སངས་རྒྱས་པ་ཡང་ལས་ཀྱི་མིང་ཅན་གྱི་སེམས་པས་བསྒྲུབ་པར་འདོད་པའི་ཕྱིར་ཏེ། །ལོ་ཀ་སྣ་ཚོགས་ལས་ལས་སྐྱེ། །ལས་ནི་སེམས་པ་དང་དེས་བྱས། །ཞེས་པའོ། །གལ་ཏེ་དབང་ཕྱུག་རྟག་པ་ཅིག་གིས་ཐམས་ཅད་བྱས་པར་སྒྲུབ་པ་ཡིན་ན་དཔེ་མ་གྲུབ་སྟེ་བུམ་པ་ལ་སོགས་པ་ཐམས་ཅད་དབང་ཕྱུག་གིས་བྱས་པར་མ་གྲུབ་པའི་ཕྱིར་རོ། །ཡང་ན་ལྡོག་པ་ལ་ཐེ་ཚོམ་ཟ་བ་སྟེ་དབང་ཕྱུག་དེ་ཉིད་ཀྱིས་མ་ངེས་པ་ཡིན་ནོ། །འདི་ལྟར་དབང་ཕྱུག་དེ་ཉིད་ཀྱང་དབང་ཕྱུག་གཞན་གྱིས་བྱས་པར་འགྱུར་ཏེ་དེ་ཡང་སྡོད་ཅིང་འཇུག་པ་དང་དོན་བྱེད་པའི་ཕྱིར་རོ། །མ་གྲུབ་ན་འབྲས་བུ་ཐམས་ཅད་གཅིག་ཅར་དུ་བྱེད་པར་འགྱུར་རོ། །འདོད་ན་དེ་ཡང་དབང་ཕྱུག་གཞན་ཅིག་གིས་བྱེད་དགོས་པས་ཐུག་མེད་དུ་འགྱུར་རོ། །གཞན་ཡང་བུམ་པ་རྫ་མཁན་ལ་སོགས་པས་བྱེད་པར་མཐོང་བའི་ཕྱིར་དང་། རྟགས་དེ་དག་དང་དབང་ཕྱུག་རྒྱུ་འབྲས་སུ་མ་ངེས་པའི་ཕྱིར་དང་དེས་ཀྱང་འབྲས་བུའི་སྤྱི་རྒྱུའི་ཁྱད་པར་དཔག་མི་ནུས་པའི་ཕྱིར་རོ། །གཉིས་པ་ལ་གསུམ་སྟེ། དབྱིབས་སོགས་བརྟག་ལ་དགག་པ་དང་། དེས་རིགས་ཅན་གཞན་ཡང་ཁེགས་པར་བསྟན་པ་དང་། དེ་དག་གིས་གྲུབ་པའི་དོན་བསྟན་པའོ། །དང་པོ་ལ་གཉིས་ཏེ། དབྱིབས་སོགས་ཀྱི་དོན་རྟགས་སུ་མི་རུང་བ་དང་། སྒྲ་རྟགས་སུ་མི་རུང་བའོ། །དང་པོ་ལ་གསུམ་ལས་དང་པོ་དབྱིབས་ཁྱད་པར་ཅན་ཁྱབ་བྱེད་དུ་མ་གྲུབ་པ་ནི་བྱིན་རློབ་ཅེས་པ་སྟེ་རྗེས་སུ་དཔོག་པ་གང་ཡིན་པ་དེ་ནི་རིགས་ཞེས་དྲང་ངོ་། གང་ཞེ་ན་སྐྱེས་བུས་བྱས་པར་རོ། །གང་ལས་ཞེ་ན་དབྱིབས་དང་སྡོད་འཇུག་ལ་སོགས་སྐྱེས་བུས་བྱས་པ་དང་ཅི་འདྲ་བ་ཞིག་ཆོས་ཅན་ལ་རབ་ཏུ་གྲུབ་པ་དེ་ལས་སོ། །དབྱིབས་སོགས་ཇི་ལྟ་བུ་ཞེ་ན་བྱིན་གྱིས་རློབ་པའི་བྱེད་པ་པོ་ཡོད་ན་ཡོད་པ་དང་མེད་པའི་ཚུལ་གྱིས་རྗེས་སུ་འཇུག་པ་ཅན་ནོ། །དེ་ལྟར་བུའི་དབྱིབས་སོགས་སྐྱེས་པ་ལ་མི་འཁྲུལ་ཡང་རི་ལ་སོགས་པ་ལ་མ་གྲུབ་པོ། །གཉིས་པ་དབྱིབས་ཙམ་མ་ངེས་པ་ལ་གཉིས་ལས་དང་པོ་མ་ངེས་པའི་དཔེ་ནི་ཐ་དད་ཅེས་པ་སྟེ་རྗེས་དཔོག་རིགས་པ་མིན་ཞེས་དྲང་ངོ་གང་ཞེ་ན་རི་ལ་སོགས་པ་སྐྱེས་བུས་བྱས་པར་རོ། །གང་གིས་ཞེ་ན་སྐྱེས་བུས་བྱས་པའི་ཁང་བཟང་ལ་སོགས་པ་དང་མ་བྱས་པའི་རི་ལ་སོགས་པ་དབྱིབས་ཙམ་དུ་ཐ་དད་མེད་པའི་རྟགས་ཀྱིས་སོ། །དེ་དག་དབྱིབས་ཙམ་ཐ་དད་མེད་པར་ཅིས་འགྲུབ་ཅེ་ན་དབྱིབས་ཞེས་པའི་སྒྲ་མཚུངས་པས་སོ། །ཅི་སྟེ་མི་རིགས་ཞེ་ན་ཁང་བཟངས་དང་རི་ལ་སོགས་པ་ལ་གྲུ་བཞི་ལ་སོགས་པ་ཡོད་ཙམ་དུ་འདྲ་ཡང་ཁྱད་པར་མི་འདྲ་སྟེ་རྒྱུ་ཐ་དད་ཀྱི་དངོས་པོ་ལས་རབ་ཏུ་གྲུབ་པའི་ཕྱིར་རོ། །དཔེར་ན་སྐྱེ་བོའི་རྫས་ལས་མེ་དཔོག་པ་མ་ངེས་པ་བཞིན་ཏེ་ས་ཚུབ་ལ་སོགས་པའི་མེ་དང་མ་འབྲེལ་བའི་སྐྱ་རྫས་ཀྱང་ཡོད་པའི་ཕྱིར་རོ། །གཉིས་པ་ངེས་ན་ཧ་ཅང་ཐལ་བ་ནི་མ་ངེས་པ་དེ་ལྟ་མིན་ན་ཞེས་པ་སྟེ་གྲོག་མཁར་ཡང་ཆོས་ཅན། རྫ་མཁན་དེས་བྱས་པར་གྲུབ་པར་ཐལ་ཏེ་འཇིམ་པའི་རྣམ་འགྱུར་དུ་འདྲ་བའི་ཕྱིར་ཞེས་སྟོན་པ་ནི་རྫ་མཁན་གྱིས་ཞེས་པའོ། །གསུམ་པ་དེ་ལྟག་ཆོད་དུ་ཐལ་བ་སྤང་བ་ནི་འདིར་དབྱིབས་རྟགས་སུ་བཀོད་པ་ལ་ཁྱེད་ཀྱིས་དེ་ཁྱད་པར་དང་ཁྱད་པར་ཅན་མ་ཡིན་པ་གཉིས་སུ་ཕྱེ་ནས་སྐྱོན་བཀོད་པའི་ཕྱིར་འབྲས་བུ་དང་མཚུངས་པའི་ལྟག་ཆོད་དུ་འགྱུར་རོ་ཞེ་ན་མ་ཡིན་ཏེ་དབྱིབས་ཀྱི་སྤྱི་ཡང་རྟགས་སུ་མི་རུང་བའི་ཕྱིར་རོ། །འོ་ན་འབྲས་མཚུངས་ཀྱི་སྐྱོན་ཇི་ལྟ་བུ་ལ་འབྱུང་ཞེ་ན་བསྒྲུབ་བྱའི་ཞེས་པ་སྟེ་འབྲས་བུ་དང་མཚུངས་པའི་ལྟག་ཆོད་དུ་འདོད་ཅེས་དྲང་ངོ་། གང་ཞེ་ན་རྒོལ་བས་བྱས་པ་ཙམ་སྒྲ་མི་རྟག་པའི་སྒྲུབ